वाणिज्य एवं उद्योग मंत्रालय
वाणिज्य एवं उद्योग राज्यमंत्री श्रीमती अनुप्रिया पटेल ने 10वीं ईएएस ईएमएम  में भाग लिया
उन्होंने आसियान के नेतृत्व वाले संगठन के रूप में ईएएस को मजबूत करने और क्षेत्रीय आर्थिक ढांचे को मजबूत करने में ईएएस फोरम का समर्थन करने की भारत की प्रतिबद्धता को दोहराया
केंद्रीय वाणिज्य एवं उद्योग राज्यमंत्री श्रीमती अनुप्रिया पटेल ने आज 17 सितंबर 2022 को कंबोडिया के सिएम रीप सिटी में 10वीं ईएएस ईएमएम  में भाग लिया। इस बैठक में सभी 10 आसियान देशों के साथ-साथ आठ साझीदार देशों यानी ऑस्ट्रेलिया, चीन, भारत, जापान, न्यूजीलैंड, कोरिया गणराज्य, रूसी संघ और संयुक्त राज्य अमेरिका की भागीदारी रही।
मंत्रियों ने 12वें विश्व व्यापार संगठन के मंत्रिस्तरीय सम्मेलन के परिणामों, महामारी के बाद आर्थिक स्थिति में सुधार के प्रयासों, वैश्विक आपूर्ति श्रृंखला में व्यवधानों के असर को कम करने के लिए अपनाए गए उपायों और मुद्रास्फीति के तेज दबाव सहित वैश्विक एवं क्षेत्रीय आर्थिक विकास के मुद्दे पर विचारों का आदान-प्रदान किया।
मंत्रियों ने व्यापार, निवेश, और सुरक्षित एवं लचीली आपूर्ति श्रृंखलाओं को सुगम बनाकर; आर्थिक विकास को प्रोत्साहित करने के लिए सहायक राजकोषीय नीतिगत उपाय कर; और क्षेत्र में सतत विकास को बनाए रखने के लिए मजबूत सूक्ष्म आर्थिक मूल तत्वों की मौजूदगी सुनिश्चित कर दबावों से उबरने और इस क्षेत्र में अधिक आर्थिक लचीलापन बनाने के प्रति अपनी वचनबद्धता की पुष्टि की। मंत्रियों ने महामारी के बाद उबरने की प्रक्रिया पर नकारात्मक आर्थिक प्रभाव को कम करने के लिए क्षेत्र में घनिष्ठ एवं गहन सहयोग तथा समन्वय की आवश्यकता पर भी गौर किया।
श्रीमती अनुप्रिया पटेल ने अपने संबोधन में बहुपक्षवाद को मजबूत करने और क्षेत्र में शांति, स्थिरता एवं आर्थिक समृद्धि को बढ़ावा देने में ईएएस की महत्वपूर्ण भूमिका को रेखांकित किया। उन्होंने ईएएस अर्थव्यवस्थाओं में आर्थिक विकास सहित क्षेत्रीय एवं वैश्विक आर्थिक विकास के एक उपयोगी विश्लेषण को सामने रखने के लिए आसियान सचिवालय की सराहना की। यह विश्लेषण दर्शाता है कि भारत ने 2021 में ईएएस अर्थव्यवस्थाओं के बीच 8.7 प्रतिशत की उच्चतम जीडीपी वृद्धि के साथ अच्छा प्रदर्शन किया और 2022 एवं 2023 में सकल घरेलू उत्पाद की वृद्धि में कुछ व्यवधानों के पूर्वानुमान के बावजूद, भारत ईएएस अर्थव्यवस्थाओं के बीच सकल घरेलू उत्पाद की वृद्धि में शीर्ष स्थान बनाए रखने के लिए तैयार है।
श्रीमती अनुप्रिया पटेल ने बैठक में यह सूचित किया कि कई चुनौतियों एवं बाधाओं के बावजूद, भारत ने सफलतापूर्वक अपने नागरिकों को बूस्टर खुराक सहित दो बिलियन से अधिक टीके की खुराकें दी हैं और वर्तमान में सभी पात्र नागरिकों के टीकाकरण पर ध्यान केंद्रित किया है। उन्होंने कोविड-19 रोगियों के उपचार के लिए उपयोग की जाने वाली टीकों, जेनेरिक दवाओं और चिकित्सा प्रौद्योगिकियों के उत्पादन में पूर्वी एशियाई भागीदारों के साथ सहयोग करने की भारत की इच्छा को दोहराया।
मंत्रियों ने स्विट्जरलैंड के जिनेवा में 12-17 जून 2022 को आयोजित बारहवें विश्व व्यापार संगठन  के मंत्रिस्तरीय सम्मेलन के सफल परिणामों का स्वागत किया और नियम-आधारित, भेदभावरहित, खुली, निष्पक्ष, समावेशी, न्यायसंगत और पारदर्शी बहुपक्षीय व्यापार प्रणाली को मजबूत करने का संकल्प लिया। श्रीमती अनुप्रिया पटेल ने मंत्रिस्तरीय सम्मेलन में अपने विचार प्रकट करते हुए कहा कि पेटेंट प्राप्त टीकों के उत्पादन के लिए प्राधिकार की प्रक्रिया को आसान बनाने के बौद्धिक संपदा अधिकारों  के व्यापार-संबंधी पहलू से जुड़े निर्णय से टीके के मामले में बराबरी, पहुंच और सामर्थ्य को बढ़ावा मिलेगा और इसके परिणामस्वरूप भविष्य में महामारी के खिलाफ प्रतिक्रिया में तेजी आएगी।
मंत्रियों ने 2022 के लिए जी20 की अध्यक्षता के लिए इंडोनेशिया की प्राथमिकताओं पर गौर किया और “साथ मिलकर उबरें, मजबूती से उबरें” के दृष्टिकोण के तहत इंडोनेशिया की अध्यक्षता के प्रति अपना समर्थन व्यक्त किया। श्रीमती अनुप्रिया पटेल ने जी 20 की सफल अध्यक्षता के लिए इंडोनेशिया को बधाई दी और इस बात के लिए आश्वस्त किया कि जी 20 तिकड़ी के सदस्य और आगामी जी 20 के अध्यक्ष के रूप में भारत एकजुट होकर इंडोनेशिया के साथ खड़ा है और जी 20 में इंडोनेशियाई प्राथमिकताओं का समर्थन करता है।
श्रीमती अनुप्रिया पटेल ने आसियान के नेतृत्व वाले संगठन के रूप में ईएएस को मजबूत करने और महामारी के आर्थिक प्रभाव को कम करने व क्षेत्रीय आर्थिक व्यवस्था को मजबूत करने के उद्देश्य से ईएएस फोरम की सामूहिक कार्रवाइयों का समर्थन करने के प्रति भारत की वचनबद्धता को दोहराया।